### อย. เสริมทักษะครู อย.น้อย รู้จักนับคาร์บ สอนเยาวชนห่างไกล NCDs

### \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

อย. เสริมทักษะครู อย.น้อย ในเขตกรุงเทพมหานคร ต่อยอดกิจกรรมร่วมกับเครือข่าย รู้จักวิธีนับคาร์บ เพื่อลดโรคไม่ติดต่อเรื้อรัง ต่อยอดการดำเนินงานกิจกรรม อย. น้อย ด้วยสื่อและนวัตกรรม เพื่อถ่ายทอดความรู้ไปใช้ประโยชน์กับเยาวชนรุ่นใหม่ ปลูกฝังให้เติบโตเป็นอนาคตของชาติที่มีสุขภาพแข็งแรง

**เภสัชกรเลิศชาย เลิศวุฒิ รองเลขาธิการคณะกรรมการอาหารและยา** เปิดเผยว่า กระทรวงสาธารณสุขให้ความสำคัญกับการแก้ปัญหาโรคไม่ติดต่อเรื้อรัง หรือ NCDs ซึ่งเป็นสาเหตุหลักของการเจ็บป่วยและการเสียชีวิตของคนไทย รวมถึงการสูญเสียต่อเศรษฐกิจของชาติอย่างมหาศาล รวมทั้งให้ความสำคัญในการส่งเสริมการมีส่วนร่วมในการดูแลสุขภาพประชาชน และการดูแลให้ทุกคนปลอดภัยจากโรคและภัยสุขภาพ

 สำหรับกิจกรรมในวันนี้ ได้มีการเสริมทักษะความรู้ รู้จักวิธีการนับคาร์บ เพื่อลดโรคไม่ติดต่อเรื้อรัง (NCDs) และแลกเปลี่ยนรู้รูปแบบการพัฒนากิจกรรม อย. น้อยจากโรงเรียนที่ได้รับรางวัลสุดยอดผลงานโรงเรียน อย.​น้อย (Best of The best) ระดับประเทศ ประจำปี 2567 รวมทั้งแบ่งกลุ่มเรียนรู้เทคนิคการผลิตสื่อออนไลน์ (TikTok) โดยมีครูที่เข้าร่วมกว่า 200 คน

**รองเลขาธิการ อย.** กล่าวเพิ่มเติมว่า ในปีงบประมาณ พ.ศ. 2568 อย. ยังคงมุ่งเน้นผลักดันให้มีโรงเรียนที่ผ่านการประเมินมาตรฐานโรงเรียน อย.น้อย เพิ่มมากขึ้น ซึ่งปัจจุบันมีโรงเรียน อย.น้อย ทั่วประเทศทั้งเขตกรุงเทพมหานครและส่วนภูมิภาค จำนวน 18,468 แห่ง ทั้งนี้มีจำนวนนักเรียน อย.น้อย หมุนเวียนกว่า 400,000 คน ต่อปี พร้อมทั้งยกระดับให้เป็นโรงเรียน อย.น้อยplus  ที่เชื่อมโยงการดำเนินงานกับชุมชน เพื่อสนับสนุนการสร้างสังคมรอบรู้ด้านผลิตภัณฑ์สุขภาพ โดยมีกิจกรรมส่งเสริมให้นักเรียนปรับเปลี่ยนพฤติกรรมการใช้ชีวิตตามแนวทางวิถีชีวิตเพื่อสุขภาพ โดยเฉพาะการกินอาหารและการออกกำลังกาย เน้นการกินแบบนับคาร์บ เพื่อควบคุมอาหารกลุ่มคาร์โบไฮเดรต ซึ่งจะช่วยลดการเกิดโรค NCDs รวมทั้ง การสร้างทักษะ รู้ไว แจ้งไว ทำไว ผ่านกิจกรรมในรูปแบบต่าง ๆ ที่จะสนับสนุนในเกิดทักษะดังกล่าว เพื่อปลูกฝังให้นักเรียน อย. น้อย มีความรู้ด้านผลิตภัณฑ์สุขภาพ ซึ่งจะส่งผลให้เด็กเหล่านั้น เจริญเติบโตเป็นอนาคตของชาติที่มีสุขภาพแข็งแรงสมบูรณ์ต่อไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 14 ธันวาคม 2567 / ข่าวแจก 59 ปีงบประมาณ พ.ศ. 2568**